Diari Oficial de la Generalitat Valenciana


Sumari del DOGV 7794, del 31-05-2016 (2016/3948)

DECRET LLEI 2/2016, de 27 de maig, del Consell, de modificació de la Llei 11/2015, de 29 de desembre, de Pressupostos de la Generalitat per a l'Exercici 2016.
--------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/dl/2016/05/27/2/dof/vci/html**

### Dades del document

Número de DOGV
:   7794

Data del DOGV
:   31-05-2016

Secció del DOGV
:   I. DISPOSICIONS GENERALS

Número del document
:   2016/3948


Data del document
:   27-05-2016

Organisme emissor
:   Conselleria d'Hisenda i Model Econòmic

Tipus de document
:   Decret llei

Anàlisi jurídica

 Descriptors 

:   * Conselleria d'Hisenda i Model Econòmic
    * legislació

DECRET LLEI 2/2016, de 27 de maig, del Consell, de modificació de la Llei 11/2015, de 29 de desembre, de Pressupostos de la Generalitat per a l'Exercici 2016. [2016/3948]  
PREÀMBUL  
  
El projecte de Llei de Pressupostos de la Generalitat per a l'Exercici 2016 presentat en les Corts contenia quatre línies de subvenció nominatives a favor de l'entitat Fira Mostrari Internacional de València (FMIV), dins del programa 761.10, Ordenació i Promoció Comercial, de la Conselleria d'Economia Sostenible, Sectors Productius, Comerç i Treball. Les dotacions de les esmentades línies de subvenció es preveien destinades al pagament de les obligacions a atendre en l'exercici 2016 derivades de dos convenis de col·laboració subscrits entre la Generalitat i l'entitat FMIV, beneficiària d'aquelles.  
El primer conveni es va aprovar per acord del Consell de 23 de maig de 2002, del Consell, i conté un contracte programa i contracte de garantia i coordinació entre la Generalitat Valenciana i Fira Mostrari Internacional de València, per al finançament del Pla de Modernització de les seues instal·lacions, i estableix l'escenari financer de les obligacions adquirides per la Generalitat Valenciana. Les operacions financeres subscrites per FMIV a l'empara de l'esmentat conveni i contractes són, d'una banda, una emissió d'obligacions per un import principal de 140.607.524 euros, i, d'una altra, la subscripció d'un préstec amb el Banc Europeu d'Inversions per un import màxim de 41.345.099 euros.  
El segon conveni de col·laboració es va subscriure en data 21 de desembre de 2007 i té com a objecte articular el suport de la Generalitat al projecte de ampliació del Pla de Modernització de Fira València, finançat amb les operacions de préstec que detallava.  
Després de l'aprovació de la Llei 11/2015, i com a conseqüència d'una nova configuració de les línies, en aquests moments la Generalitat no està en disposició d'atendre la totalitat dels compromisos derivats dels convenis. D'una banda, perquè en constar com a beneficiari previst «Fires Mostrari de la Comunitat», no és possible assignar directament les línies a la Fira Mostrari Internacional de València. I per una altra, perquè la quantia finalment assignada a la línia de subvenció resulta insuficient per a atendre la totalitat de les obligacions que es deriven durant 2016 dels venciments d'amortitzacions de capital de les operacions de crèdit.  
D'acord amb el que preveu la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, no és possible, en el marc de les modificacions pressupostàries, fer transferències per a dotar o incrementar crèdit destinat a subvencions de caràcter nominatiu. A més, els convenis esmentats preveuen que totes les operacions financeres subscrites per FMIV, en el seu marc, queden garantides íntegrament per la Generalitat. I el calendari de venciments d'aquestes operacions financeres exigeix una urgent tramitació que només pot articular-se mitjançant el recurs excepcional del decret llei.  
En conseqüència, a l'empara del que preveu l'article 44.4 de l'Estatut d'Autonomia de la Comunitat Valenciana i l'article 58 de la Llei 5/1983, de 30 de desembre, del Consell, a proposta dels consellers d'Hisenda i Model Econòmic, i d'Economia Sostenible, Sectors Productius, Comerç i Treball i prèvia deliberació del Consell, en la seua reunió del dia 27 de maig de 2016,  
  
DECRETE  
  
Article únic. Modificació de determinades línies pressupostàries de la Llei 11/2015, de 29 de desembre, de Pressupostos de la Generalitat per a l'Exercici 2016  
Es modifiquen les dades descriptives essencials de les línies pressupostàries S5013, S5037, S5061 i S7530 dels capítols quart i seté del programa 99.27.64.650.99, Ordenació i Promoció Comercial, de la Llei 11/2015, de 29 de desembre, de Pressupostos de la Generalitat per a l'Exercici 2016, la codificació de les quals es manté inalterable, i que queden redefinides com figura en l'annex.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions del mateix o inferior rang que s'oposen al que disposa aquest decret llei.  
  
  
DISPOSICIÓ FINAL  
  
Única. Entrada en vigor  
Aquest decret llei entrarà en vigor l'endemà de la seua publicació en el Diari Oficial de la Comunitat Valenciana.  
  
València, 27 de maig de 2016  
  
El president de la Generalitat,  
XIMO PUIG I FERRER  
  
El conseller d'Hisenda i Model Econòmic,  
VICENT SOLER I MARCO  
  
El conseller d'Economia Sostenible,  
Sectors Productius, Comerç i Treball,  
RAFAEL CLIMENT GONZÁLEZ


Còpia Permalink ELI